Onsdag skulle det afgøres, hvem der skal være ny biskop over Aalborg Stift. Valget stod mellem Annette Bennedsgaard og Thomas Reinholdt Rasmussen. Oprindelig var der tre kandidater, der kæmpede om at blive biskop, men ved første valgrunde blev sognepræst ved Budolfi Kirke Hanne Dahl siet fra. Og efter stemmerne onsdag ved middagstid blev talt op, står det nu klart, at 50-årige Thomas Reinholdt Rasmussen bliver nordjydernes nye kirkelige overhoved og dermed afløser Henning Toft Bro, der 15. oktober i år takkede af som biskop. Men det var en snæver sejr til Thomas Reinholdt Rasmussen, der er provst i Hjørring Søndre Provsti, som fik 829 stemmer svarende til 52 procent af stemmerne. Anette Bennedsgaard fik 743 stemmer svarende til 46,6 procent. 22 stemmer var blanke. Berørt vinder Og det var en berørt Thomas Reinholdt, som TV2 Nord talte med lige efter, at afgørelsen blev offentliggjort. - Jeg er overvældet. Det her er en stor ting for mig, siger Thomas Reinholdt Rasmussen. Han ved endnu ikke helt, hvordan sejren skal fejres, for det har der ikke været tænkt på. Han fremhæver, at valgkampen mod Annette Bennedsgaard har været en diskussion på holdninger, men han synes også, at det har været hårdt. - Efter valgkampen skal stiftet favnes. Så jeg vil deltage i gudstjenester og andre arrangementer rundt omkring i stiftet, siger Thomas Reinholdt Rasmussen. Annette Bennedsgaard havde selvfølgelig håbet på, at det blev hende, der skulle have været biskop over Aalborg Stift, men hun glæder sig til at vende tilbage til sit normale liv efter en hård valgkamp. - Nu er der en afklaring, og jeg glæder mig nu til at være fuldt tilstede i Horsens Provsti, siger Annette Bennedsgaard. Thomas Reinholdt Rasmussen bliver officielt indsat som biskop ved en ceremoni 12. december i Budolfi Kirke.
Det bliver Thomas Reinholdt Rasmussen, der skal afløse Henning Toft Bro som ny biskop over Aalborg Stift, men afgørelsen var tæt.